CELEX: 32019R0714
Language: hr
Date: 2019-03-07 00:00:00
Title: Delegirana uredba Komisije (EU) 2019/714 оd 7. ožujka 2019. o zamjeni Priloga I. i izmjeni priloga II. i VII. Uredbi (EU) br. 211/2011 Europskog parlamenta i Vijeća o građanskoj inicijativi

10.5.2019   
               
               
                  HR
               
               
                  Službeni list Europske unije
               
               
                  L 123/30
               
            
         DELEGIRANA UREDBA KOMISIJE (EU) 2019/714
         оd 7. ožujka 2019.
         o zamjeni Priloga I. i izmjeni priloga II. i VII. Uredbi (EU) br. 211/2011 Europskog parlamenta i Vijeća o građanskoj inicijativi
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 16.,
         budući da:
         
                     (1)
                  
                  
                     Člankom 7. stavkom 2. Uredbe (EU) br. 211/2011 utvrđuje se da u najmanje jednoj četvrtini država članica najmanji broj potpisnika građanske inicijative odgovara broju članova Europskog parlamenta izabranih u svakoj državi članici, pomnoženom sa 750. Ti najmanji brojevi utvrđeni su u Prilogu I. toj uredbi.
                  
               
                     (2)
                  
                  
                     Ujedinjena Kraljevina Velike Britanije i Sjeverne Irske („Ujedinjena Kraljevina”) dostavila je 29. ožujka 2017. obavijest o svojoj namjeri povlačenja iz Unije na temelju članka 50. Ugovora o Europskoj uniji. Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine nakon te obavijesti, to jest od 30. ožujka 2019., osim ako Europsko vijeće u dogovoru s Ujedinjenom Kraljevinom jednoglasno odluči produljiti to razdoblje.
                  
               
                     (3)
                  
                  
                     Europsko vijeće donijelo je 28. lipnja 2018. Odluku (EU) 2018/937 (2) o utvrđivanju sastava Europskog parlamenta. Tom odlukom, koja je stupila na snagu 3. srpnja 2018., određuje se broj predstavnika u Europskom parlamentu izabranih u svakoj državi članici za parlamentarni saziv 2019.–2024., koji počinje 2. srpnja 2019.
                     Kako bi se ta pravila odrazila u najmanjem broju potpisnika iz Priloga I. Uredbi (EU) br. 211/2011, primjereno je izmijeniti Prilog I. Uredbi (EU) br. 211/2011. Ta bi se izmjena trebala početi primjenjivati 2. srpnja 2019., kada počinje parlamentarni saziv 2019.–2024. Međutim, ako se dvogodišnje razdoblje iz članka 50. stavka 3. Ugovora o Europskoj uniji produlji nakon tog datuma, izmjena bi se trebala početi primjenjivati nakon isteka produljenog razdoblja. Radi jasnoće trebalo bi zamijeniti Prilog I.
                  
               
                     (4)
                  
                  
                     U skladu s člankom 4. stavkom 1. Uredbe (EU) br. 211/2011 od organizatora predložene građanske inicijative zahtijeva se da je registriraju kod Komisije i da dostave informacije utvrđene u Prilogu II. toj uredbi.
                  
               
                     (5)
                  
                  
                     Člankom 9. Uredbe (EU) br. 211/2011 utvrđuje se da organizatori za podnošenje građanske inicijative Komisiji upotrebljavaju obrazac utvrđen u Prilogu VII. toj uredbi.
                  
               
                     (6)
                  
                  
                     Obrasci u prilozima II. i VII. Uredbi (EU) br. 211/2011 sadržavaju bilješku s informacijama o tome kako se obrađuju osobni podaci organizatora i sponzora inicijative. Informacije u toj bilješci potrebno je skratiti i pojednostaviti kako bi se izbjegla mogućnost njezina izjednačavanja s izjavom o zaštiti privatnosti koja se upotrebljava pri predmetnoj obradi podataka.
                  
               
                     (7)
                  
                  
                     U tekstu bilješki upućuje se na Uredbu (EZ) br. 45/2001 Europskog parlamenta i Vijeća (3). Uredba (EZ) br. 45/2001 stavljena je izvan snage i zamijenjena, s učinkom od 11. prosinca 2018., Uredbom (EU) 2018/1725 Europskog parlamenta i Vijeća (4). Upućivanje na Uredbu (EZ) br. 45/2001 trebalo bi se stoga ukloniti iz tih bilješki.
                  
               
                     (8)
                  
                  
                     Prilog I. Uredbi (EU) br. 211/2011 trebalo bi stoga zamijeniti, a priloge II. i VII. toj uredbi trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            Uredba (EU) br. 211/2011 mijenja se kako slijedi:
            
                        1.
                     
                     
                        Prilog I. zamjenjuje se tekstom iz Priloga ovoj Uredbi.
                     
                  
                        2.
                     
                     
                        U Prilogu II. tekst u bilješci (1) zamjenjuje se sljedećim:
                        
                                    „(1)
                                 
                                 
                                    Samo puna imena organizatora, adrese elektroničke pošte osoba za kontakt i informacije o izvorima potpore i financiranja stavit će se na raspolaganje javnosti u internetskom registru Komisije.
                                    Ispitanici imaju pravo uložiti prigovor na objavu svojih osobnih podataka na temelju uvjerljivih legitimnih razloga koji se odnose na njihovu posebnu situaciju.”.
                                 
                              
                  
                        3.
                     
                     
                        U Prilogu VII. tekst u bilješci (1) zamjenjuje se sljedećim:
                        
                                    „(1)
                                 
                                 
                                    Samo puna imena organizatora, adrese elektroničke pošte osoba za kontakt i informacije o izvorima potpore i financiranja stavit će se na raspolaganje javnosti u internetskom registru Komisije.
                                    Ispitanici imaju pravo uložiti prigovor na objavu svojih osobnih podataka na temelju uvjerljivih legitimnih razloga koji se odnose na njihovu posebnu situaciju.”.
                                 
                              
                  
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Članak 1. točka 1. primjenjuje se od 2. srpnja 2019. ili od sljedećeg dana od dana prestanka primjene Ugovorâ na Ujedinjenu Kraljevinu u skladu s člankom 50. stavkom 3. Ugovora o Europskoj uniji, koji god je datum kasniji.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. ožujka 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 65, 11.3.2011., str. 1.
         
         
            (2)  Odluka Europskog vijeća (EU) 2018/937 od 28. lipnja 2018. o utvrđivanju sastava Europskog parlamenta (SL L 165 I, 2.7.2018., str. 1.).
         
            (3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
         
            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
      
      
         
            PRILOG
            NAJMANJI BROJ POTPISNIKA PO DRŽAVI ČLANICI
            
                        Belgija
                     
                     
                        15 750 
                     
                  
                        Bugarska
                     
                     
                        12 750 
                     
                  
                        Češka
                     
                     
                        15 750 
                     
                  
                        Danska
                     
                     
                        10 500 
                     
                  
                        Njemačka
                     
                     
                        72 000 
                     
                  
                        Estonija
                     
                     
                        5 250 
                     
                  
                        Irska
                     
                     
                        9 750 
                     
                  
                        Grčka
                     
                     
                        15 750 
                     
                  
                        Španjolska
                     
                     
                        44 250 
                     
                  
                        Francuska
                     
                     
                        59 250 
                     
                  
                        Hrvatska
                     
                     
                        9 000 
                     
                  
                        Italija
                     
                     
                        57 000 
                     
                  
                        Cipar
                     
                     
                        4 500 
                     
                  
                        Latvija
                     
                     
                        6 000 
                     
                  
                        Litva
                     
                     
                        8 250 
                     
                  
                        Luksemburg
                     
                     
                        4 500 
                     
                  
                        Mađarska
                     
                     
                        15 750 
                     
                  
                        Malta
                     
                     
                        4 500 
                     
                  
                        Nizozemska
                     
                     
                        21 750 
                     
                  
                        Austrija
                     
                     
                        14 250 
                     
                  
                        Poljska
                     
                     
                        39 000 
                     
                  
                        Portugal
                     
                     
                        15 750 
                     
                  
                        Rumunjska
                     
                     
                        24 750 
                     
                  
                        Slovenija
                     
                     
                        6 000 
                     
                  
                        Slovačka
                     
                     
                        10 500 
                     
                  
                        Finska
                     
                     
                        10 500 
                     
                  
                        Švedska
                     
                     
                        15 750